শুধু ব্লাসফেমি নিয়ে নয়, নিজামীরা মিথ্যাচার শুরু করেছেন শেখ মুজিবুর রহমান বা তাজউদ্দিন আহমদকে নিয়েও। তাঁরা এক সময় মুসলিম লীগের কর্মী ছিলেন, এটা যেমন সত্য, তারা সেই রাজনীতি পরিত্যাগ করেছিলেন, সেটা আরও বেশি সত্য। কিন্তু নিজামীরা এখনও চান মুজিবুর-তাজউদ্দিনকে মুসলিম লীগার হিসেবে অভিহিত করতে! শেখ মুজিবুর রহমান ১০ জানুয়ারীতে যে-ভাষণ দিয়েছিলেন, তা একবার মনোযোগ দিয়ে পড়লেই বোঝা যায়, নিজামীরা এটি নিয়েও কী বিশাল মিথ্যাচার করছেন। শেখ মুজিব ওইদিনের ভাষণে জনসংখ্যার ধর্মাবস্থানের দিক দিয়ে বাংলাদেশের অবস্থান বিশ্লেষণ করার পর এ কথাও বলেছিলেন, সংখ্যাগরিষ্ঠ জনগণ মুসলমান হওয়ার পরও বাংলাদেশে ধর্মের নামে যুদ্ধকালীন সময়ে যা করা হয়েছে তা থেকে সুস্পষ্ট ধর্মীয় রাজনীতি এখানে চলতে দেয়া যায় না। অথচ নিজামীরা শেখ মুজিবুর রহমানের ওই বক্তব্যের অংশবিশেষ প্রচার করছেন, যাতে মানুষের মনে এই ধারণা প্রতিষ্ঠিত হয় যে শেখ মুজিবও চেয়েছিলেন বাংলাদেশ একটি ইসলামী রাষ্ট্র হোক। তারা এখন বলছে, ভারতীয় আধিপত্যবাদের ভয়ে লাখ লাখ মানুষ হত্যার সঙ্গে জড়িত থাকলেও তাদের যুদ্ধাপরাধী বলা যাবে না, কেননা তারা পাকিস্তানী প্রায়-উপনিবেশিকতাবাদের একনিষ্ঠ ভক্ত ছিলেন!